
PËR MIRATIMIN E LEJES PËR NDËRTIMIN DHE SHFRYTËZIMIN E LINJËS TREGTARE TË INTERKONJEKSIONIT, ME RRYMË TË VAZHDUAR, KALLMET/LEZHË, (SHQIPËRI) - ZAPPONETA/MANFREDONIA, (ITALI)
 
Në mbështetje të nenit 100 të Kushtetutës dhe të neneve 31 e 31/1 të ligjit nr.9072, datë 22.5.2003 “Për sektorin e energjisë elektrike”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave  
 
VENDOSI:
 
1. Miratimin e ndërtimit të linjës tregtare të interkonjeksionit me rrymë të vazhduar, Kallmet/Lezhë, (Shqipëri) – Zapponeta/Manfredonia, (Itali). 
2.  Miratimin e lejes nr.4/1, datë 7.12.2009 “Për ndërtimin dhe shfrytëzimin e linjës tregtare të interkonjeksionit me rrymë të vazhduar, Kallmet/Lezhë (Shqipëri)-Zapponeta/ Manfredonia, (Itali), dhënë nga Ministri i Ekonomisë, Tregtisë dhe Energjetikës shoqërisë “Biopower Green Energy” sh.p.k.-së, sipas tekstit që i bashkëlidhet këtij vendimi.
 3.  Ngarkohet Ministria e Ekonomisë, Tregtisë dhe Energjetikës për zbatimin e këtij vendimi. 
4.  Vendimi nr.1515, datë 19.11.2008 i Këshillit të Ministrave “Për miratimin e lejes për ndërtimin dhe shfrytëzimin e linjës tregtare të interkonjeksionit, me rrymë të vazhduar, Kallmet/Lezhë, (Shqipëri) – Zapponeta/Manfredonia, (Itali)”, shfuqizohet. 
Ky vendim hyn në fuqi pas botimit në Fletoren Zyrtare.
  
KRYEMINISTRI 
Sali Berisha


REPUBLIKA E SHQIPËRISË
MINISTRIA E EKONOMISË, TREGTISË DHE ENERGJETIKËS

Në mbështetje të neneve 31 dhe 31/1 të ligjit nr.9072, datë 22.5.2003 “Për sektorin e energjisë elektrike”, të ndryshuar, dhe në zbatim të vendimit të Këshillit të Ministrave nr.529, datë 15.8.2007 “Për miratimin e kritereve dhe të procedurave të aplikimit e të miratimit të lejeve të ndërtimit të linjave tregtare të interkonjeksionit”, ndryshuar me vendimin e Këshillit të Ministrave nr.725, datë 7.11.2007 “Për disa ndryshime në vendimin e Këshillit të Ministrave nr.529, datë 15.8.2007 “Për miratimin e kritereve dhe të procedurave të aplikimit e të miratimit të lejeve të ndërtimit të linjave tregtare të interkonjeksionit”,
i jepet shoqërisë anonime “Biopower Green Energy” sh.p.k, regjistruar në Qendrën Kombëtare të Regjistrimit në Tiranë, me nr. serial SN -004412-12-07, më datë 5.12.2007 dhe në Drejtorinë e Përgjithshme të Tatimeve, me numër nipti: K72405024M, me seli në Tiranë, rruga “Sulejman Delvina”, Qendra e Biznesit Zayed. 
